Man spring uit bewegende voertuigDie voertuig het ‘n ent weg in die bosse tot stilstand gekom. Foto: Verskaf. ŉ Man is ernstig beseer toe hy Woensdagoggend uit ŉ bewegende afleweringsvoertuig gespring het. Russel Meiring, woordvoerder van ER24, het gesê die voorval het op die R71 op pad na Tzaneen in Limpopo plaasgevind. Volgens Meiring het paramedici die man aan die kant van die pad aangetref en die voertuig ŉ ent weg in die bosse. “Paramedici het die man ondersoek en vasgestel hy het verskeie beserings wat hom in ŉ ernstige toestand gelaat het,” het Meiring gesê. Die man is op die toneel behandel en daarna na ŉ privaat hospitaal vir mediese behandeling vervoer. “Dit lyk of die man uit die voertuig probeer spring het voordat dit in die bosse beland het.” Die polisie ondersoek die voorval.